CELEX: 52016PC0354
Language: bg
Date: 2016-06-01
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на Решение за изпълнение 2013/676/ЕС за предоставяне на разрешение на Румъния да продължи да прилага специална мярка за дерогация от член 193 от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 1.6.2016
            COM(2016) 354 final
            2016/0163(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за изменение на Решение за изпълнение 2013/676/ЕС за предоставяне на разрешение на Румъния да продължи да прилага специална мярка за дерогация от член 193 от Директива 2006/112/ЕО относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               
                  В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност (наричана по-долу „Директивата за ДДС“) Съветът, действащ с единодушие по предложение на Комисията, може да упълномощи дадена държава членка да въведе специални мерки за дерогация от разпоредбите на посочената директива, за да се опрости процедурата за събиране на ДДС или да се предотвратят определени форми на отклонение от данъчно облагане или избягване на данъци.
               
               
                  С писмо, заведено в Комисията на 9 февруари 2016 г., Румъния поиска удължаване на срока на действие на дерогацията от член 193 от Директивата за ДДС, за да може да прилага механизма за самоначисляване по отношение на изделията от дърво. В съответствие с член 395, параграф 2 от Директивата за ДДС Комисията информира с писмо от 23 март 2016 г. останалите държави членки за подаденото от Румъния искане. С писмо от 29 март 2016 г. Комисията уведоми Румъния, че разполага с цялата необходима информация, за да разгледа искането.
               
            
            
               •Общ контекст
            
            
               
                  По принцип, съгласно член 193 от Директивата за ДДС лице — платец на данъка върху добавената стойност (ДДС), е данъчно задълженото лице, което доставя стоките или услугите.
               
            
            
               По силата на член 395 от Директивата за ДДС Румъния поиска през 2009 г. дерогация, за да ѝ бъде разрешено да прилага механизма за самоначисляване, наред с другото, по отношение на доставките на изделия от дърво. При тази процедура лицето — платец на ДДС, е данъчно задълженото лице, което е получател на доставките. Тези изделия от дърво включват по-специално дървесина на корен, кръгло или разцепено дърво за обработка, дърва за горене, изделия от дървен материал, дърво с четвъртита форма или дървени стърготини, както и сурова или обработена дървесина или полуготови изделия от дърво.
            
            
               Това искане беше одобрено с Решение за изпълнение 2010/583/ЕС на Съвета
                  1
                до 31 декември 2013 г., а по отношение на изделията от дърво впоследствие беше удължено до 31 декември 2016 г. с Решение за изпълнение 2013/676/ЕС на Съвета
                  2
               .
            
            
               Сега Румъния поиска отново удължаване на срока на действие на дерогацията във връзка с прилагането на механизма за самоначисляване по отношение на доставките на тези изделия от дърво.
            
            
               Въз основа на предоставения от Румъния доклад, който беше представен заедно с искането за удължаване на срока на прилагане на мярката, определянето на получателя за лице — платец на ДДС, при доставките на горепосочените изделия от дърво е довело до предотвратяване на отклонението от данъчно облагане и на избягването на данъци в този сектор, който се характеризира с множество дребни прекупвачи и посредници, контролът върху които се оказа труден. Поради това удължаването с нов ограничен период от време изглежда обосновано, тъй като мярката очевидно не е оказала отрицателно въздействие върху предотвратяването на измамите в сектора на търговията на дребно, нито в други сектори или други държави членки.
            
            
               Всяко ново удължаване обаче следва да е с ограничен срок, за да се прецени дали условията, на които се основава то, не са претърпели изменение. Поради това се предлага исканата дерогация да се предостави за срок до 31 декември 2019 г., а в случай че се предвижда ново искане за удължаването ѝ след тази дата, Румъния да представи отново доклад, който да включва преглед на ефективността на мярката и оценка на риска от измама в дървопреработвателния сектор.
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               Член 395 от Директивата за ДДС.
            
            
               •Субсидиарност (при неизключителна компетентност) 
            
            
               Като се има предвид разпоредбата от Директивата за ДДС, на която се основава предложението, то попада в обхвата на изключителната компетентност на Съюза. Следователно принципът на субсидиарност не се прилага.
            
            
               •Пропорционалност
            
            
               Решението се отнася до даване на разрешение на държава членка по нейно искане и не представлява задължение.
            
            
               Предвид ограничения обхват на дерогацията специалната мярка е пропорционална на поставената цел, а именно предотвратяване на някои форми на отклонение от данъчно облагане или избягване на данъци в конкретен сектор. 
            
         
         
            
               •Избор на инструмент
            
            
               Съгласно член 395 от Директивата за ДДС дерогация от общите правила за ДДС е възможна единствено след разрешение от Съвета, действащ с единодушие по предложение на Комисията. Освен това решение на Съвета е най-подходящият инструмент, тъй като негов адресат могат да бъдат отделни държави членки.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Консултации със заинтересованите страни
            
            
               Настоящото предложение се основава на искане, отправено от Румъния, и засяга само тази държава членка.
            
            
               •Събиране и използване на експертни становища
            
            
               Не бяха необходими външни експертни становища.
            
            
               •Оценка на въздействието
            
            
               Предложението за решение има за цел да се предотвратят някои форми на отклонение от данъчно облагане или избягване на данъци в дървопреработвателния сектор и следователно има потенциално положително въздействие, тъй като ще продължи да предотвратява прилаганите преди това схеми за измама в този дървопреработвателен сектор. Според Румъния неудължаването на срока на прилагане на мярката неизбежно би довело до повторната поява на тези схеми.
            
            
               Въпреки това, поради тесния обхват на дерогацията и ограничения период на прилагане въздействието във всички случаи ще бъде ограничено.
            
            
               4.ОТРАЖЕНИЕ ВЪРХУ БЮДЖЕТА
            
            
               Предложението няма да има отрицателно отражение върху бюджета на ЕС.
            
            
               5.ДРУГИ ЕЛЕМЕНТИ
            
            
               Предложението включва клауза за изтичане на срока на действие; автоматичен краен срок на действие, който е определен на 31 декември 2019 г.
            
            
               2016/0163 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за изменение на Решение за изпълнение 2013/676/ЕС за предоставяне на разрешение на Румъния да продължи да прилага специална мярка за дерогация от член 193 от Директива 2006/112/ЕО относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
         
         
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  3
               , и по-специално член 395 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)По принцип, съгласно член 193 от Директива 2006/112/ЕО лице — платец на данъка върху добавената стойност (ДДС), е данъчно задълженото лице, което доставя стоките или услугите.
            
            
               (2)С Решение за изпълнение 2010/583/ЕС на Съвета
                  4
                и впоследствие с Решение за изпълнение 2013/676/ЕС на Съвета
                  5
                беше разрешено на Румъния да прилага мярка за дерогация, за да може в случай на доставки на изделия от дърво от данъчно задължени лица да определя получателя за лице — платец на ДДС.
            
            
               (3)С писмо, заведено в Комисията на 9 февруари 2016 г., Румъния поиска разрешение да продължи да прилага мярката след 31 декември 2016 г.
            
            
               (4)С писмо от 23 март 2016 г. Комисията информира останалите държави членки за отправеното от Румъния искане. С писмо от 29 март 2016 г. Комисията уведоми Румъния, че разполага с цялата необходима информация, за да разгледа искането.
            
            
               (5)Преди да бъде дадено разрешението да се прилага самоначисляване по отношение на доставките на дървен материал, Румъния срещаше проблеми на пазара на дървен материал поради естеството на пазара и на участващите в него предприятия. Според доклада, представен от Румъния заедно с искането за удължаване на срока на прилагане на мярката, определянето на получателя за лице — платец на ДДС, е довело до предотвратяване на отклонението от данъчно облагане и на избягването на данъци в този сектор и поради това продължава да бъде обосновано.
            
            
               (6)Мярката е пропорционална на поставените цели, тъй като не е предназначена за всеобщо прилагане, а само за тясно специфични доставки в сектор, който създава значителни проблеми по отношение на отклонението от данъчно облагане или избягването на данъци.
            
            
               (7)Комисията счита, че мярката не би следвало да води до неблагоприятно въздействие върху предотвратяването на измамите в сектора на търговията на дребно, нито в други сектори или други държави членки.
            
            
               (8)Разрешението следва да се предостави за ограничен срок до 31 декември 2019 г.
            
            
               (9)Ако Румъния счита, че е необходимо ново удължаване на срока за периода след 2019 г., тя следва да представи на Комисията не по-късно от 1 април 2019 г. нов доклад заедно с искането за удължаване.
            
            
               (10)Мярката за дерогация няма отрицателно въздействие върху собствените ресурси на Съюза, формирани от ДДС.
            
            
               (11)Поради това Решение за изпълнение 2013/676/ЕС следва да бъде съответно изменено,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
                Решение за изпълнение 2013/676/ЕС се изменя, както следва:
            
            
               а) в член 1 датата „31 декември 2016 г.“ се заменя с „31 декември 2019 г.“;
            
            
               б) в член 3 датата „1 април 2016 г.“ се заменя с „1 април 2019 г.“.
            
            
               Член 2
            
         
         
            
               Адресат на настоящото решение е Румъния.
            
            
               Съставено в Брюксел на  година.
            
            
               
                     За Съвета
               
               
                     Председател
               
            
         
         
            
                  
                     (1)
                  Решение за изпълнение 2010/583/ЕС на Съвета от 27 септември 2010 г. за предоставяне на разрешение на Румъния да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 256, 30.9.2010 г., стр. 27).
               
               
                  
                     (2)
                  Решение за изпълнение 2013/676/ЕС на Съвета от 15 ноември 2013 г. за предоставяне на разрешение на Румъния да продължи да прилага специална мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 316, 27.11.2013 г., стр. 31).
               
               
                  
                     (3)
                  ОВ L 347, 11.12.2006 г., стр. 1.
               
               
                  
                     (4)
                  Решение за изпълнение 2010/583/ЕС на Съвета от 27 септември 2010 г. за предоставяне на разрешение на Румъния да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 256, 30.9.2010 г., стр. 27).
               
               
                  
                     (5)
                  Решение за изпълнение 2013/676/ЕС на Съвета от 15 ноември 2013 г. за предоставяне на разрешение на Румъния да продължи да прилага специална мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 316, 27.11.2013 г., стр. 31).